Gandia commemora el 8M amb un ampli programa d'activitats sota el lema 'Suma't a la igualtat'
27 febrer 2025

## Gandia commemora el 8M amb un ampli programa d'activitats sota el lema 'Suma't a la igualtat'27 febrer 2025Última actualització: 27 febrer 2025

![](../gestion/img/7245b0a3e67b22d1672bf66cb0bd37c8b47c76e7c11d015f530cadbd7aea194b.jpg)  
  

L'alcalde de Gandia, **José Manuel Prieto**, i la regidora d'Igualtat, Diversitat i LGTBI, **Maribel Codina**, han mantingut aquest matí una trobada per a ultimar la programació que des del consistori s'ha organitzat amb motiu del 8M, Dia Internacional de la Dona. El lema de l'edició d'enguany és “**Suma’t a la igualta**t”.

  
Tal com ha explicat la regidora, el lema d'aquesta edició simbolitza la unitat de totes les dones, amb els color morat –representatiu de l’Ajuntament i de la lluita feminista– i el roig, que transmet energia i el caràcter imparable del moviment per la igualtat.  
Respecte al cartell d'enguany, ha explciat que representa la unió de mans diverses, de diferents races i diferents edats, símbol de solidaritat, força, suport i confiança per a aconseguir juntes la igualtat.

  
“_Suma’t a la igualtat és més que un lema. És el compromís que té aquest govern per donar visibilitat a totes les dones i l'aposta per la igualtat tant de gènere com de raça_”, ha declarat Codina, qui ha insistit en la necessitat que “totes ens sumem a la igualtat perquè, només així, aconseguirem una societat molt més justa que avance unida i que tinga en compte tots els seus integrants”.  
   
**Un calendari ple d'iniciatives**  
Codina ha destacat de l'ampli ventall d'activitats algunes com les que inclouen les escoles, com ara el concurs de pancartes per als centres de sisé de Primària o el concurs d'aparadors en els comerços de la ciutat.  
També ha ressaltat l'acte d'Homenatge a les Dones, que se celebrarà demà al Teatre Serrano a partir de les 19 hores i on la ciutat reconeixerà la trajectòria d’Antonia Estrugo, Raquel Llopis i Emiliana Gila com a dones referents en els seus àmbits. Sobre aquest acte, la regidora ha incidit que és important continuar posant en valor “totes les dones de la ciutat que donen la cara dia a dia per a mantindre, consolidar i ampliar els drets de les dones”.

  
Ja el divendres 7 de març, a les 12:00 hores, es llegirà el manifest institucional, a càrrec de la periodista Sandra Albert, i s'entregaran els premis dels diferents certàmens organitzats. La jornada culminarà amb el tradicional Dinar de la Dona, un esdeveniment solidari la recaptació del qual es destinarà a l'Associació d'Alzheimer i la de Parkinson i on s'espera la participació de centenars de dones.

  
Paral·lelament, s'han programat projeccions de cinema amb perspectiva de gènere, activitats en biblioteques amb la publicació del primer calendari feminista i la xarrada "Orgull i vocació", que tindrà lloc el 21 de març a la Casa de la Marquesa.

  
Un altre dels esdeveniments destacats que ha mencionat la regidora és la Cursa de la Dona, que se celebrarà el 14 de març i que tornarà a convertir els carrers de la ciutat en una festa de la dona.

  
Tota la programació es podrà consultar mitjançant un codi QR en els cartells oficials i es difondrà en diferents canals municipals.  
A més, es pot consultar en la [web municipal](https://www.gandia.es/atg/Web_php/index.php?contenido=subapartados_woden&id_boto=1352).